ลุยให้เอสเอ็มอีกู้ 3 หมื่นล้าน
ธพว.ตั้งเป้าปี&#8217;60 สินเชื่อโต 8%-รวมลงทุนผู้ประกอบการ 2,000 ล้าน
29 ต.ค. 2565

ธพว.ตั้งเป้าปี’60 สินเชื่อโต 8%-รวมลงทุนผู้ประกอบการ 2,000 ล้าน
ธพว.เปิดยุทธศาสตร์ปี 2560 เน้นพัฒนาเอสเอ็มอีควบปล่อยกู้ หวังยกระดับพัฒนาคุณภาพสินค้า พร้อมดันเข้าตลาดเอ็มเอไอ
นายมงคล ลีลาธรรม กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เปิดเผยว่า ธนาคารได้เสนอยุทธศาสตร์การดำเนินงานในปี 2560 ให้คณะกรรมการธนาคารได้พิจารณา เพื่อนำเสนอให้กระทรวงการคลังเห็นชอบและเป็นตัวชี้วัดการทำงานของธนาคารในปีหน้า
ทั้งนี้ ในปี 2560 ธนาคารตั้งเป้าหมายปล่อยสินเชื่อเพิ่มขึ้น 8% คิดเป็นวงเงินราว 3 หมื่นล้านบาท และยังมีแผนใส่เงินร่วมทุนกับผู้ประกอบการในกองทุนร่วมทุนอีก 2,000 ล้านบาท ซึ่งนอกจากการปล่อยสินเชื่อแล้ว ธนาคารจะเพิ่มพันธกิจเรื่องการพัฒนาผู้ประกอบการควบคู่กันไปด้วย เพื่อช่วยให้สินเชื่อที่ปล่อยใหม่เป็นลูกค้าที่มีคุณภาพ
ขณะที่ปี 2559 ที่ตั้งเป้าหมายปล่อยสินเชื่อไว้ที่ 3.5 หมื่นล้านบาท และในช่วงที่เหลือก่อนสิ้นปีนี้ธนาคารเร่งปล่อยสินเชื่อมียอดอนุมัติเฉลี่ยวันละ 200 ล้านบาท หรือคิดเป็นยอดปล่อยกู้ 2-3 ล้านบาท/ราย
สำหรับเรื่องการแก้หนี้ที่ไม่ก่อให้เกิดรายได้ หรือเอ็นพีแอล ในปี 2560 ตั้งเป้าหมายเหลือ 1.66 หมื่นล้านบาท ลดลงจากปี 2559 ที่ตั้งเป้าหมายลดหนี้เอ็นพีแอลเหลือ 1.8 หมื่นล้านบาท
“ผลดำเนินงานปีนี้เป็นไปตามเป้าคือ มีสินเชื่อปล่อยใหม่ 3.5 หมื่นล้านบาท และลดหนี้เสียเหลือ 1.8 หมื่นล้านบาท รวมทั้งควบคุมสินเชื่อปล่อยใหม่ไม่ให้เป็นเอ็นพีแอลเกิน 5% ส่วนปีหน้าจะขอกระทรวงการคลังลดเป้าหมายปล่อยกู้เหลือ 3 หมื่นล้านบาท เพราะต้องการเน้นเรื่องการพัฒนาคุณภาพผู้ประกอบการทั้งรายเก่าและรายใหม่ตามนโยบายที่ธนาคารจะมุ่งสู่การเป็นธนาคารเพื่อการพัฒนาผู้ประกอบการ” นายมงคล กล่าว
นายมงคล กล่าวต่อว่า ยุทธศาสตร์ ปี 2560 มี 5 เรื่อง ได้แก่ การปล่อยสินเชื่อที่สร้างผลิตภัณฑ์ที่ได้มาตรฐาน การช่วยผู้ประกอบการปรับเรื่องการบริหารจัดการและพัฒนาการผลิต การเพิ่มขีดความสามารถในการแข่งขันเน้นเรื่องนวัตกรรมมาสร้างมูลค่าเพิ่ม เพื่อสร้างความโดดเด่นในสินค้าเกษตรและบริการ การเป็นส่วนหนึ่งในการเพิ่มจีดีพีของเอสเอ็มอีให้มีสัดส่วน 60% ของจีดีพีในอีก 3 ปีข้างหน้า ด้วยการเร่งการส่งออก พัฒนาเรื่องอี-คอมเมิร์ซ เพิ่มช่องทางการตลาดให้ลูกค้า และหาแหล่งเงินให้ผู้ประกอบการ เช่น การยกระดับเข้าระดมทุนในตลาดเอ็มเอไอ เป็นต้น
นายเอกนิติ นิติทัณฑ์ประภาศ ผู้อำนวยการสำนักงานคณะกรรมการนโยบายรัฐวิสาหกิจ (สคร.) กล่าวว่า เอสเอ็มอีแบงก์เป็น 1 ใน 7 ของรัฐวิสาหกิจที่อยู่ในแผนฟื้นฟูกิจการและเป็นรัฐวิสาหกิจที่ดำเนินการตามแผนฟื้นฟูได้ดีที่สุด เพราะแก้หนี้เสียลดลง ปล่อยสินเชื่อใหม่ขยายตัวเพิ่มขึ้น รวมถึงมีแผนการดำเนินงานที่ชัดเจน ซึ่งจะดูผลการดำเนินงานของเอสเอ็มอีแบงก์อีก 3 เดือน หากไม่มีหนี้เสียไหลกลับและปล่อยสินเชื่อขยายตัวต่อเนื่อง สคร.จะเสนอคณะกรรมการนโยบายรัฐวิสาหกิจ (คนร.) ให้เห็นชอบเอสเอ็มอีแบงก์ออกจากแผนฟื้นฟู